Kako smo nadmašili znanost: Učenici OŠ Nedelišće uzgojili „Zeleni štit“ protiv prirodnih katastrofa!
[bookmark: _GoBack]U školskoj godini 2025./2026. učenici dodatne nastave Matematike 7. razreda Osnovne škole Nedelišće, pod vodstvom mentorice Karmen Habijan Buza, prof. savjetnice, uključili su se u međunarodni eTwinning projekt Mathematical Modeling of Nature: The Equation of Patience and the Green Disaster Shield (Matematičko modeliranje prirode: Jednadžba strpljenja i zeleni štit od katastrofa). Zajedno s vršnjacima iz Turske, Italije i Španjolske pratili su razvoj biljaka od sjemenke do mlade sadnice te istraživali povezanost matematike, biologije i ekologije. Na početku projekta predviđalo se da će tek 18 % posijanih sjemenki dosegnuti fazu mlade sadnice. Međutim, rezultati su nadmašili očekivanja. Od 600 prikupljenih sjemenki proklijalo ih je 550 (91,7 %), a danas imamo više od 450 sadnica viših od 5 cm, što predstavlja uspješnost veću od 75 %. To je čak 4,17 puta bolji rezultat od početnoga modela. Više od 200 sadnica već je preraslo 10 cm. Učenici su tijekom projekta provodili odabir i pripremu sjemena, hladnu stratifikaciju, sjetvu, presađivanje i njegu biljaka te pratili njihov rast. Kroz praktičan rad uočili su utjecaj klimatskih razlika i važnost prilagodbe sadnje prirodnim uvjetima. Posebno veseli podatak da nakon prva tri do četiri tjedna od sadnje nije zabilježen nijedan gubitak. Sadnice naše škole zasad se nalaze u teglama na balkonu, a vjerujemo da će jednoga dana biti posađene u dvorištu buduće škole. Čestitamo svim učenicima i mentorima koji su sudjelovali u projektu i izradi međunarodnoga priručnika i završnog izvješća. Svaka sadnica simbol je odgovornosti, suradnje i nade u zeleniju budućnost. Detalji o projektu, TwinSpace profil, galerija fotografija i mini-priručnik dostupni su na ESEP stranici projekta.

